Španski superkup 2011.
Supercopa de España 2011. je bilo nogometno takmičenje u organizaciji nogometnog saveza Španije u kojem su se sastali pobjednik La Lige 2010/11. Barcelona i pobjednik kupa 2010/11. Real Madrid. Finale superkupa se odigralo u dvije utakmice: 14. i 17. augusta 2011. godine. Prva utakmica superkupa se odigrala na stadionu Santiago Bernabéu u kojoj su Real Madrid i Barcelona odigrali neriješeno rezultatom 2-2. Golom Özila u 13. minuti utakmice Real Madrid je poveo. David Villa preciznim udarcem sa ivice šesnaesterca pogađa u lijevi ugao Casillasovog gola u 36. minuti utakmice. U prvoj minuti sudijske nadoknade vremena prvog poluvremena igrači Barcelone oduzimaju loptu na sredini terena koju Alexis Sánchez glavom dodaje do Lionela Messija koji svojim driblinzima potpomognut greškom Samija Khedire prolazi pored odbrambenih nogometaša Reala te postiže gol. Xabi Alonso u 54. minuti utakmice nakon gužve u jedanaestercu nastale prilikom izvođenja kornera i dodavanja lopte Karima Benzeme postiže gol sa ivice šesnaesterca za Real Madrid. U uzvratnoj utakmici na stadionu Camp Nou, Barcelona je ostvarila pobjedu rezultatom 3-2. Prvi gol na utakmici postigao je Andrés Iniesta u 15. minuti utakmice. Pet minuta kasnije Cristiano Ronaldo je postigao izjednačujući gol na utakmici. U posljednjoj minuti prvog poluvremena Lionel Messi postiže gol nakon nekoliko dodavanja igrača Barcelone u šesnaestercu Real Madrida. U 82. minuti utakmice nakon izvođenja kornera te nekoliko odbijenih lopti u jedanaestercu Barcelone Karim Benzema se najbolje snalazi te postiže izjednačujući gol. Dvije minute prije kraja utakmice Adriano preciznim dodavanjem pronalazi Lionel Messija koji postiže pobjedonosni gol na utakmici. Sveukupnim rezultatom 5-4 Barcelona je osvojila svoj deseti superkup.